Document ID: 32006D0533

ODLOČBA KOMISIJE
z dne 28. julija 2006
o nekaterih prehodnih zaščitnih ukrepih v zvezi z visoko patogeno aviarno influenco na Hrvaškem
(notificirano pod dokumentarno številko C(2006) 3352)
(Besedilo velja za EGP)
(2006/533/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1), ter zlasti člena 18(1), (3) in (7) Direktive,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), ter zlasti člena 22(1), (5) in (6) Direktive,
ob upoštevanju naslednjega:
(1)
Aviarna influenca je nalezljiva virusna bolezen pri perutnini in drugih pticah, ki povzroča smrt in motnje, ki lahko hitro dobijo epizootske razsežnosti, ki lahko pomenijo resno nevarnost za zdravje živali in ljudi ter močno zmanjšajo donosnost reje perutnine. Obstaja tveganje, da se bi povzročitelj bolezni razširil z mednarodno trgovino z živo perutnino in drugimi pticami ali njihovimi proizvodi.
(2)
Po izbruhih aviarne influence, ki jo je decembra 2003 v jugovzhodni Aziji povzročil visoko patogeni sev virusa H5N1, je Komisija sprejela več zaščitnih ukrepov v zvezi z aviarno influenco. Navedeni ukrepi so vključevali zlasti Odločbo Komisije 2005/758/ES z dne 27. oktobra 2005 o nekaterih zaščitnih ukrepih v zvezi s sumom na visoko patogeno aviarno influenco na Hrvaškem in razveljavitvi Odločbe 2005/749/ES (3). V skladu z navedeno odločbo morajo države članice začasno ustaviti uvoz žive perutnine, ratitov, pernate divjadi ter gojene pernate divjadi in nekaterih živih ptic, vključno z ljubiteljskimi vrstami ptic in valilnih jajc teh vrst, ter nekaterih proizvodov iz ptic iz nekaterih delov Hrvaške. Odločba 2005/758/ES se mora uporabljati do 31. julija 2006.
(3)
Hrvaška je Komisijo obvestila, da njeni pristojni organi zdaj uporabljajo zaščitne ukrepe, ki so enakovredni zaščitnim ukrepom pristojnih organov v državah članicah, kakor je določeno v Odločbi Komisije 2006/115/ES z dne 17. februarja 2006 o nekaterih zaščitnih ukrepih v zvezi z visoko patogeno aviarno influenco pri prostoživečih pticah v Skupnosti in o razveljavitvi odločb 2006/86/ES, 2006/90/ES, 2006/91/ES, 2006/94/ES, 2006/104/ES in 2006/105/ES (4).
(4)
Poleg tega je Hrvaška Komisiji uradno sporočila, da jo bo nemudoma obvestila o kakršnih koli prihodnjih spremembah v zvezi s zdravstvenim stanjem živali na Hrvaškem, vključno izrecno o vseh nadaljnjih izbruhih aviarne influence, ki bi se lahko pojavila pri prostoživečih pticah. Komisija bo države članice nemudoma seznanila z vsemi informacijami, ki jih bo prejela od hrvaških organov, in jim jih tudi posredovala.
(5)
Glede na omenjene zaščitne ukrepe, ki jih uporabljajo pristojni organi na Hrvaškem, in zavezo Hrvaške o takojšnjem obveščanju Komisije o vseh prihodnjih spremembah zdravstvenega stanja živali v zvezi z aviarno influenco, je treba zaščitne ukrepe, ki se uporabljajo v zakonodaji Skupnosti glede izbruhov influence v državi, spremeniti in dovoliti uvoz iz tistih delov Hrvaške, za katere pristojni organ Hrvaške po potrditvi aviarne influence pri prostoživečih pticah, ki jo povzroča visoko patogeni sev virusa H5N1, ni določil zaščitnih ukrepov, enakovrednih ukrepom iz Odločbe 2006/115/ES.
(6)
Odločba Komisije 2005/432/ES z dne 3. junija 2005 o pogojih v zvezi z zdravstvenim varstvom živali in javnozdravstvenim varstvom ter vzorcih spričeval za uvoz mesnih izdelkov za prehrano ljudi iz tretjih držav in o razveljavitvi odločb 97/41/ES, 97/221/ES in 97/222/ES (5) določa seznam tretjih držav, iz katerih lahko države članice odobrijo uvoz nekaterih mesnih izdelkov, in predpisuje načine obdelave, ki veljajo za učinkovite pri inaktivaciji zadevnih patogenov. Da se prepreči tveganje za prenos bolezni prek teh proizvodov, jih je treba primerno obdelati, obdelava pa je odvisna od zdravstvenega stanja v državi porekla in vrst, iz katerih je proizvod pridobljen. Zato se zdi primerno, da se še naprej dovoli uvoz proizvodov iz mesa pernate divjadi s poreklom iz Hrvaške, ki so bili obdelani pri temperaturi najmanj 70 °C v celotnem proizvodu.
(7)
Glede na epidemiološke razmere na Hrvaškem in v sosednjih državah ter še vedno prisotno tveganje zaradi aviarne influence, je treba zaščitne ukrepe, ki jih določa ta določba, uporabljati do 31. decembra 2006.
(8)
Zaradi jasnosti in doslednosti zakonodaje Skupnosti je treba Odločbo 2005/758/ES razveljaviti in jo nadomestiti s to odločbo.
(9)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Države članice začasno ustavijo uvoz iz dela ozemlja Hrvaške, navedenega v Prilogi k tej odločbi, naslednjih proizvodov:
(a)
žive perutnine, ratitov, pernate divjadi ter gojene pernate divjadi, živih ptic, ki niso perutnina, kakor so opredeljene v tretji alinei člena 1 Odločbe Komisije 2000/666/ES (6), vključno s pticami, ki spremljajo svoje lastnike (ljubiteljske vrste ptic), in valilnih jajc teh vrst;
(b)
svežega mesa pernate divjadi;
(c)
mesnih pripravkov in mesnih proizvodov, ki so sestavljeni iz mesa pernate divjadi ali ga vsebujejo;
(d)
surove hrane za hišne živali in nepredelanih posamičnih krmil, ki vsebujejo katere koli dele pernate divjadi; ter
(e)
neobdelanih lovskih trofej katerih koli ptic.
Člen 2
Z odstopanjem od člena 1(c) države članice dovolijo uvoz mesnih pripravkov in mesnih proizvodov, ki so sestavljeni iz mesa pernate divjadi ali ga vsebujejo, pod pogojem, da je bilo meso teh vrst obdelano vsaj na enega od posebnih načinov obdelave iz točk B, C ali D dela 4 Priloge II k Odločbi 2005/432/ES.
Člen 3
Države članice nemudoma sprejmejo ukrepe, potrebne za uskladitev s to odločbo, in jih objavijo. O tem nemudoma obvestijo Komisijo.
Člen 4
Odločba 2005/758/ES se razveljavi.
Člen 5
Ta odločba se uporablja do 31. decembra 2006.
Člen 6
Ta odločba je naslovljena na države članice.
V Bruslju, 28. julija 2006

Labels: 17
0
3
6
18